
Informacija apie Komisijos 2014 m. sausio 22 d. posėdį

[bookmark: _GoBack]2014 m. sausio 22 d. įvyko Komisijos posėdis, kuriame buvo nagrinėjami šie klausimai:
1. Romualdo Povilaičio peticijos „Dėl Lietuvos Respublikos ligos ir motinystės socialinio draudimo įstatymo 14 straipsnio pakeitimo“ nagrinėjimas iš esmės.
2. Kęstučio Vilkausko peticijos „Dėl Lietuvos Respublikos bausmių vykdymo kodekso 73, 74, 79, 80, 85, 91, 94, ir 152 straipsnių pakeitimo“ nagrinėjimas iš esmės.
3. Dėl Kęstučio Vilkausko kreipimosi „Dėl tarnybos kalėjimų departamente prie Lietuvos Respublikos teisingumo ministerijos statuto 22 straipsnio 1 dalies papildymo“.
4. Dėl Kęstučio Vilkausko kreipimosi „Dėl Lietuvos Respublikos prokuratūros įstatymo 2 straipsnio papildymo“.
5. Dėl Marijos Žižienės kreipimosi „Dėl Lietuvos Respublikos civilinio kodekso pakeitimo“.
6. Dėl Angelės Krugiškienės prašymo.
7. Dėl Komisijos 2013 m. darbo ataskaitos.
8. Dėl Jono Algimanto Jurgausko kreipimosi „Dėl Lietuvos Respublikos smurtiniais nusikaltimais padarytos žalos kompensavimo įstatymo pakeitimo“.
Pirmuoju klausimu buvo priimtas sprendimas tenkinti Romualdo Povilaičio peticijoje „Dėl Lietuvos Respublikos ligos ir motinystės socialinio draudimo įstatymo 14 straipsnio pakeitimo“ pateiktą pasiūlymą „skubiai priimti įstatymą, atkuriantį Lietuvos Respublikos ligos ir motinystės socialinio draudimo įstatymo, priimto 2000 m. gruodžio 21 d. Nr. IX-110, 14 straipsnį tokia redakcija, kokia ji buvo iki 2009 metų balandžio 28 dienos“, t. y., kad ligos pašalpa, mokama iš Valstybinio socialinio draudimo fondo lėšų, būtų lygi 85 procentams pašalpos gavėjo kompensuojamojo uždarbio. 
Komisija priėmė sprendimą tenkinti peticijoje pateiktą pasiūlymą, atsižvelgusi į Finansų ministerijos, Socialinės apsaugos ir darbo ministerijos, Sveikatos apsaugos ministerijos pateiktas nuomones, Komisijos posėdyje pateiktus ekspertų paaiškinimus, taip pat atsižvelgusi į tai, kad šiuo metu galiojančios Lietuvos Respublikos ligos ir motinystės socialinio draudimo įstatymo 14 straipsnio nuostatos skatina dirbančius žmones vengti gydytis gydymo įstaigose, susirgus eiti į darbą tam, kad nebūtų prarasta žymi darbo užmokesčio dalis. Šiuo metu susiklostė ydinga praktika, kai sergantys darbuotojai eidami į darbą rizikuoja ne tik savo sveikata, o kartais ir gyvybe, bet ir platindami infekcinius susirgimus kelia realią grėsmę savo šeimai, bendradarbiams ir aplinkiniams.  
Pažymėtina, kad nuo trečiosios laikinojo nedarbingumo dienos iki septintosios 40 procentų gavėjo kompensuojamojo uždarbio pašalpos dydis labai skaudžiai atsiliepia šeimos biudžetui. Be to, dar reikia pirkti vaistus, mokėti už procedūras.
            Pažymėtina ir tai, kad argumentai dėl ligonių piktnaudžiavimo laikino nedarbingumo pažymėjimais yra nepagrįsti, nes juos išrašo medikai, o ne „išsirašo“ patys pacientai. Be to, „Sodros“ darbuotojai, vykdydami nedarbingumo teisėtumo ir pagrįstumo kontrolės funkciją, turi teisę gauti informaciją apie paciento sveikatos būklę, diagnozes tokia apimtimi, kiek ta informacija yra būtina nedarbingumo kontrolei kiekvienu konkrečiu atveju atlikti, todėl gydytojų konsultacinės komisijos turėtų aktyviau tikrinti asmenims išduotų nedarbingumo pažymėjimų pagrįstumą. 
	Pažymėtina ir tai, kad Lietuvos Respublikos Konstitucinis Teismas yra pažymėjęs, kad kai iš esmės pablogėja valstybės ekonominė, finansinė būklė, laikinas pensijų, atlyginimų ar teisės aktais nustatytų išmokų sumažinimas pagrįstas tol, kol valstybėje yra susidariusi tam tikra ypatinga situacija. Nebelikus itin sunkios ekonominės, finansinės padėties turi būti vėl taikomi iki šios padėties susidarymo valstybėje nustatyti atlyginimų, pensijų ar teisės aktais nustatytų išmokų dydžiai.
Ši Komisijos išvada Seimo plenariniame posėdyje bus svarstoma Seimo pavasario sesijoje.

Antruoju klausimu buvo priimtas sprendimas atmesti Kęstučio Vilkausko peticijoje „Dėl Lietuvos Respublikos bausmių vykdymo kodekso 73, 74, 79, 80, 85, 91, 94, ir 152 straipsnių pakeitimo“ pateiktą pasiūlymą pakeisti Bausmių vykdymo kodekso 73, 74, 79, 80, 85, 91, 94 ir 152 straipsnius taip, kad nuteistieji turėtų teisę į „trumpalaikį pasimatymą internetu naudojant programas SKYPE, MSN arba ICQ“. 
Komisija priėmė sprendimą atmesti peticijoje pateiktą pasiūlymą, atsižvelgusi į Lietuvos Respublikos teisingumo ministerijos ir Kalėjimų departamento prie Teisingumo ministerijos pateiktas nuomones, taip pat manydama, kad Bausmių vykdymo kodekse (toliau – Kodeksas) įtvirtinta pakankamai priemonių socialiniams ryšiams su sutuoktiniu, sugyventiniu bei artimaisiais giminaičiais ir kitais asmenimis palaikyti. Nuteistiesiems yra užtikrinama teisė paskambinti telefonu bei siųsti neribotą kiekį laiškų. Pasiūlymas trumpalaikį pasimatymą pakeisti į pasimatymą internetu, manytina, prilygintinas pokalbiui telefonu.
Be to, priėmus minėtus Kodekso pakeitimus, įkalinimo įstaigos susidurtų su ekonominėmis, žmogiškųjų resursų bei kontrolės problemomis. Tam, kad būtų įgyvendinti siūlomi Kodekso pakeitimai, reikėtų papildomų materialinių išteklių įrangai įsigyti, įsteigti papildomus etatus, įrengti atskiras patalpas, kurių dėl kai kurių įstaigų perpildymo ir kitų veiksnių įrengti neįmanoma. 
Pažymėtina, kad priėmus minėtus Kodekso pakeitimus, būtų susidurta su pasimatymo internetu kontrolės problemomis. 
Pažymėtinas ir galimas neigiamas visuomenės požiūris į tokius Kodekso pakeitimus.

	Trečiuoju klausimu, vadovaujantis Peticijų įstatymo 9 straipsnio 3 dalies 2 ir 4 punktais, buvo priimtas sprendimas Kęstučio Vilkausko kreipimosi „Dėl tarnybos kalėjimų departamente prie Lietuvos Respublikos teisingumo ministerijos statuto 22 straipsnio 1 dalies papildymo“ nepripažinti peticija.
Toks sprendimas buvo priimtas dėl šių motyvų:
1) Tarnybos kalėjimų departamente prie Lietuvos Respublikos teisingumo ministerijos statuto 3 straipsnio 2 dalyje yra nustatyta, kad „Kalėjimų departamentas ir jam pavaldžios įstaigos atlieka uždavinius, kurie joms yra nustatyti Bausmių vykdymo kodekse, Suėmimo vykdymo įstatyme, kituose įstatymuose ir teisės aktuose, taip pat šių įstaigų nuostatuose.
2) 2013 m. gruodžio 23 d. buvo priimtas Lietuvos Respublikos kriminalinės žvalgybos įstatymo 2, 5, 21 ir 22 straipsnių pakeitimo įstatymas Nr. XII-729, kuriame Kalėjimų departamentas jau buvo įtrauktas į sąrašą institucijų, kurios turi teisę atlikti kriminalinės žvalgybos tyrimą.
Dabar Lietuvos Respublikos kriminalinės žvalgybos įstatymo 2 straipsnio 11 dalis skelbia, kad „Kriminalinės žvalgybos pagrindinės institucijos – Finansinių nusikaltimų tyrimo tarnyba prie Lietuvos Respublikos vidaus reikalų ministerijos, Kalėjimų departamentas prie Lietuvos Respublikos teisingumo ministerijos, Muitinės departamentas prie Lietuvos Respublikos finansų ministerijos, Policijos departamentas prie Lietuvos Respublikos vidaus reikalų ministerijos, Specialiųjų tyrimų tarnyba, Vadovybės apsaugos departamentas prie Lietuvos Respublikos vidaus reikalų ministerijos, Valstybės sienos apsaugos tarnyba prie Lietuvos Respublikos vidaus reikalų ministerijos. Kriminalinės žvalgybos pagrindinių institucijų teises ir pareigas taip pat turi Antrasis operatyvinių tarnybų departamentas prie Lietuvos Respublikos krašto apsaugos ministerijos ir Valstybės saugumo departamentas, kai jų padaliniai atlieka kriminalinės žvalgybos tyrimą šio įstatymo nustatytais pagrindais ir tvarka.“
Taigi pareiškėjo siūlymas jau yra įgyvendintas.
Ketvirtuoju klausimu, vadovaujantis Peticijų įstatymo 4 straipsnio 1 dalimi, buvo priimtas sprendimas Kęstučio Vilkausko kreipimąsi „Dėl Lietuvos Respublikos prokuratūros įstatymo 2 straipsnio papildymo“ nenagrinėti Peticijų įstatymo nustatyta tvarka, nes jis neatitinka šiame įstatyme nustatytų reikalavimų – neaiškiai išdėstytas siūlymas.

Penktuoju klausimu buvo priimtas sprendimas Marijos Žižienės kreipimąsi „Dėl Lietuvos Respublikos civilinio kodekso pakeitimo“ pripažinti peticija ir priimti ją nagrinėti.
Peticijoje pateiktas pasiūlymas „pakeisti įstatymą, kad vaikams, kurie nesirūpino tėvais, nepriklausytų dalis tėvo užgyvento turto“.

Šeštuoju klausimu buvo nuspręsta, kad Angelės Krugiškienės prašymas negali būti nagrinėjamas Lietuvos Respublikos peticijų įstatymo nustatyta tvarka, kadangi prašymas neatitinka minėto įstatymų nustatytų kreipimosi formos ir turinio reikalavimų.
Pareiškėja prašo Seimo pirmininkės „kreiptis į Seimą, Vyriausybę dėl įstatymo Nr. I-2563 „agrarinei žemės reformai plėtoti“ 3 punkto ir CPK 272 str. 2 d. 11 p. pakeitimo ir papildymo, kurių nuostata yra prieš įvaikius, kurių įvaikinimas nėra įregistruotas pagal tuo metu veikusius įstatymus“.
Komisija taip pat priėmė sprendimą informuoti pareiškėją, kad jos minimas CPK 272 straipsnio 2 dalies 11 punktas įvaikinimo nereglamentuoja, 272 straipsnis teturi vieną dalį, kuri punktų neturi, todėl jos pasiūlymo įgyvendinimas „pakeisti ar papildyti CPK 272 straipsnio 2 dalies 11 punktą, yra neįmanomas. 
Pareiškėjos minimo įstatymo Nr. I-2563 (Lietuvos Respublikos Aukščiausiosios Tarybos nutarimo I-2563 „Dėl priemonių agrarinei reformai plėtoti“) 3 punktas skelbia, „kad tais atvejais, kai faktiniai įtėviai įvaikinimo juridiškai nėra įforminę, įvaikinimo faktas gali būti įrodomas teisme“. Taigi pareiškėjai tik reikia į kreiptis į teismą dėl juridinę reikšmę turinčio fakto nustatymo, kad ji buvo įvaikinta.

Septintuoju klausimu buvo priimtas sprendimas pritarti Komisijos 2013 m. darbo ataskaitai ir pateikti ją Seimui.

Aštuntuoju klausimu buvo priimtas sprendimas Jono Algimanto Jurgausko kreipimąsi „Dėl Lietuvos Respublikos smurtiniais nusikaltimais padarytos žalos kompensavimo įstatymo pakeitimo“ pripažinti peticija ir priimti ją nagrinėti.
Peticijoje siūloma taip pakeisti Lietuvos Respublikos smurtiniais nusikaltimais padarytos žalos kompensavimo įstatymo 2 ir 20 straipsnius: 2 straipsnio 1 dalį išdėstyti taip: „Smurtinis nusikaltimas – Baudžiamajame kodekse numatyto nusikaltimo požymių turinti veika, kuria buvo tyčia atimta žmogaus gyvybė arba sunkiai ar nesunkiai ar nežymiai sutrikdyta jo sveikata, arba apysunkio, sunkaus ar labai sunkaus nusikaltimo žmogaus laisvei, seksualinio apsisprendimo laisvei ar neliečiamumui požymių turinti veika. Smurtinių nusikaltimų, dėl kurių padaryta žala kompensuojama, sąrašą nustato Lietuvos Respublikos Vyriausybės įgaliota institucija. (Sąrašas turi atitikti siūlomą šio įstatymo pakeitimo projektą).“ „Šio įstatymo 20 straipsnį išdėstyti taip: „20 straipsnis. Įstatymo taikymas. Pagal šį įstatymą kompensuojama tik dėl po 2003 m. sausio 1 d. padarytų smurtinių nusikaltimų atsiradusi žala“.

